SVARET: Ett av spørsmålene på dagens BI-eksamen i makroøkonomi. Alternativ B) er markert som riktig med en X. Foto: Privat

Riktig svar var krysset av på BI-eksamen

(VG Nett) 140 studenter som i dag skulle ta opp eksamen i makroøkonomi fikk utdelt svarene sammen med eksamensoppgaven.

Bjørn-Martin Nordby

Knut Arne Hansen

Oppdatert 1. desember 2011

Artikkelen er over åtte år gammel

Ved siden av svaralternativenene på spørsmålene var det riktige svaret markert med en X, slik at studentene enkelt kunne oppnå toppkarakter.

- Vi møtte opp på hotellet, og gikk igjennom de vanlige rutinene. Da vi fikk utdelt eksamen var det en elev som rakk opp hånden og lurte på hva alle x'ene var, men vi fikk ikke noe svar, forteller en av studentene som avla eksamen på Thon Hotell Sandvika, til VG Nett.

Ifølge studenten fikk alle beskjed av eksamensvakten om å gå stille ut av eksamenslokale etter 20 minutter, og vente på beskjed fra skolen. Foreløpig har studentene ikke hørt noe.

- De fleste lo av det da vi kom ut, for det er jo så latterlig. Men det er kjedelig når man har sittet og lest så mye, så blir eksamen avlyst, sier studenten.

Håper på ny eksamen før jul

FORSIDEN: Slik så forsiden av dagens konteeksamen i makroeksamen på Handelshøyskolen BI ut. Foto: Privat

Studenten mener at all lesingen vil være bortkastet dersom ny eksamen ikke kommer før om flere måneder. Han håper de får ta den opp så raskt som mulig, men tviler på at skolen finner en ny dato før jul.

- Jeg skjønner ikke hvordan dette kan ha skjedd. Vanligvis får vi fasiten på et ark, uten spørsmålene, etter eksamen er avlagt. Det må ha skjedd en liten «bommert» her, sier studenten.

Han synes imidlertid det var bra at eksamensvaktene fant det ut så raskt.

- Det hadde vært kjedelig å sitte der i tre timer, for å ta eksamen på nytt. For de hadde nok skjønt det, når alle fikk alt riktig.

- Hva forventer du at skolen gjør nå?

- Jeg vet ikke hva de kan gjøre, annet enn å gi oss en ny eksamensdato.

- Har ødelagt hele eksamensperioden

Eksamenstabben skjedde imidlertid ikke bare ved BIs avdeling i Oslo. Etter det VG kjenner ble BI-studenter i Trondheim, Bergen og Stavanger også rammet, i tillegg til i Oslo.

RASER: Alexander Suldal Nilsen (21), som studerer ved BI i Stavanger, mener eksamenstabben fra skolen har ødelagt hele eksamensperioden hans. Foto: Privat

Alexander Surdal Nilsen (21) er tredjeklassing ved Handelshøyskolen BI i Stavanger og er svært oppgitt etter dagens hendelse.

- Dette har ødelagt hele eksamensperioden min. Jeg har mistet uttallige lesetimer som jeg kunne brukt på å forberede meg til to andre eksamener som jeg har om kort tid, sier han til VG Nett.

Setter spørsmålstegn ved rutinene

Nilsen setter også et stort spørsmålstegn ved skolens eksamensrutiner.

- Jeg fatter ikke hvordan skolen klarer det. Det er nesten så man begynner å lure på om de ikke leser gjennom oppgaven før den deles ut. Dette er helt latterlig, sier han til VG Nett.

Nilsen forteller at studentene i Stavanganger fikk beskjed om å avbryte eksamen etter tre kvarter. Da fikk de ifølge 21-åringen beskjed om at de muligens kan få ta den på nytt i januar.

- Da er det nytt semester med blant annnet en viktig bacheloroppgave jeg må konsentrere meg om, så det passer meg svært dårlig, sier Nilsen.

- Menneskelig svikt

Kommunikasjonsdirektør Janne Log på Handelshøyskolen BI bekrefter at konteeksamen i makroøkonomi ble avbrutt på flere av BIs studiesteder torsdag, og at det rammet totalt 140 studenter.

- Det har vært en menneskelig svikt, en tabbe. Det skal ikke skje, men det har dessverre skjedd. Det beklager vi sterkt, sier Log til VG Nett.

Hun bekrefter at svarene ble delt ut sammen med oppgavene. Ifølge Log vil studentene få tilbud om å avlegge eksamen på nytt. Dagens besvarelser vil ikke bli tellende.

Har skjedd før

- Vi forstår at dette er kjempetrist for de som har lest masse, forberedt seg og gruet seg.

- Har dette skjedd tidligere?

- Det skjedde en gang for mange år tilbake, sier Log.

Lover ikke ny eksamen før jul

- Hvordan er rutinene deres for at slike ting ikke skal skje?

- Vi har gode rutiner. Det blir gjennomført svært mange eksamener hvert halvår. Denne gangen var det en menneskelig svikt, sier Log.

Kommunikasjonsdirektøren kan ikke love at studentene får ta opp eksamen før jul på nåværende tidspunkt.

- Det må vi komme tilbake til, sier hun.

Publisert: 01.12.11 kl. 15:50 Oppdatert: 01.12.11 kl. 17:35

Mer om Skole og utdanning